પિતા-પુત્રોને પકડી લઈને જઈ રહેલી ટૂકડી સાદી પેસેન્જર ટ્રેઇનમાં બેસી ઝ્વિતાવથી નીકળીને અપ્પર સિલેસિયાના કેટોવાઇસ સુધી પહોંચી. હેનરી રોસનરને હતું કે તેની સાથેના બીજા મુસાફરો તેમની સામે અનગમો બતાવશે! પરંતુ તેને બદલે, સૈનિકોની અવગણના કરીને એક સ્ત્રીએ ઓલેક અને અન્ય બાળકોને બ્રેડનો એક-એક ટુકડો અને સફરજન આપ્યાં, અને સારજન્ટની સામે તાકીને જોઈ રહીને એ કંઈક પ્રતિક્રિયા આપવા માટે તેને ઉકસાવતી ઊભી રહી! અન્ટરસ્કારફ્યૂહરરે જો કે તેના પ્રત્યે નરમાશ દાખવતાં ઔપચારિકતાથી હકારમાં મોઢું પણ હલાવ્યું. ટ્રેઇન ઉસ્તી પહોંચી ત્યારે કેદીઓને પોતાના મદદનીશની દેખરેખ હેઠળ સોંપીને એ સ્ટેશનના કાફેટેરિયામાં ગયો, અને બધા કેદીઓ માટે પોતાના ખર્ચે બિસ્કિટ અને કોફી ખરીદી લાવ્યો. રોસનર અને હોરોવિત્ઝ સાથે એ વાતે પણ વળગ્યો. જેમ–જેમ અન્ટરસ્કારફ્યૂહરર વાતો કરતો ગયો તેમ-તેમ બધાને લાગ્યું, કે એ એમોન, હુજર, જોહ્ન અને પોલીસ ફોર્સના બીજા બધા કરતાં અલગ હતો!